Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 301/14/8808	Rožňava, 17.9.2014
EEČ : 2-67-299-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 02.02.2014 okolo 23.25 h riadil osobné motorové vozidlo zn. Fiat Punto, ev. č. XXXXX XXXXX, smerom od obce XXXXX do obce XXXXX, pričom za obcou XXXXX, okres XXXXX, na rovnom úseku cesty zišiel s vozidlom mimo spevnenú časť cesty vľavo, kde narazil do brehu v koryte potoka, následne ho odhodilo na lúku, kde zostal stáť na kolesách, pričom spolujazdec XXXXX utrpel otras mozgu ťažšieho stupňa, pomliaždenie čelovej oblasti hlavy, s dobou liečenia od 03.02.2014 do 06.02.2014, spolujazdec XXXXX utrpel otras mozgu ľahšieho stupňa, udretie hrudníka a ľavého kolena, s dobou liečenia do 7 dní,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
15 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka OR PZ, Okresného dopravného inšpektorátu v XXXXX, sp. zn. ORP-XXXXX zo dňa 09.04.2014, bolo začaté trestné stíhanie a uznesením toho istého orgánu, zo dňa 11.07.2014, bolo vznesené obvinenie XXXXX za prečin ublíženia na zdraví podľa § 158 Tr. zák., v podstate na tom skutkovom základe, ako je to uvedené vo výrokovej časti tohto uznesenia. 
	Obvinený XXXXX sa k spáchaniu skutku, za ktorý je stíhaný, v celom rozsahu priznal. Uviedol, že vozidlo riadil on, spôsobil nehodu a ublíženie na zdraví svojim kamarátom.  Svoje konanie veľmi ľutuje. Škodu za vozidlo vo výške XXXXX € uhradil poškodenému XXXXX, o čom predložil fotokópiu poštovej poukážky. Vyjadril súhlas s podmienečným zastavením trestného stíhania. 
	Svedok - poškodený XXXXX vo svojej výpovedi uviedol, že bol s obvineným a XXXXX na svojom motorovom vozidle v XXXXX a v XXXXX. Tu popíjali aj alkoholické nápoje. Vypil veľa alkoholu a bol dosť opitý. Nespomína si potom už, odkiaľ a kde išli s motorovým vozidlom a nevie ani uviesť, kto vozidlo šoféroval. Nevedel o tom, že havarovali. Pripája sa k náhrade škody a žiada uhradiť XXXXX € za zničené vozidlo. 

	Svedok - poškodený XXXXX vo svojej výpovedi uviedol, že s vozidlom XXXXX boli v XXXXX, v XXXXX, aj pri XXXXX, a keď sa vracali do XXXXX, za XXXXX havarovali. Vozidlo riadil obvinený, vedľa neho sedel poškodený XXXXX, on sedel vzadu. Predtým popíjali aj alkoholické nápoje. K trestnému konaniu sa pripája, ale škodu nežiada uhradiť, pretože mu žiadna nevznikla. 
	Z lekárskych správ a znaleckého posudku znalca z odboru zdravotníctva XXXXX vyplynulo, že poškodení XXXXX i XXXXX utrpeli zranenia uvedené vo výroku uznesenia, jedná sa o ľahké zranenia. 
	 Z fotokópie poštovej poukážky, č. XXXXX zo dňa 17.09.2014, vyplynulo, že obvinený XXXXX uhradil sumu XXXXX € poškodenému XXXXX. 
Vina obvineného vyplýva i zo záznamu o dopravnej nehode, zápisnice o obhliadke miesta činu s fotodokumentáciou, plánkom a pripojených lekárskych správ. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinený XXXXX spáchal prečin ublíženia na zdraví podľa § 158 Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal, svoje konanie oľutoval a vyjadril súhlas s prípadným podmienečným zastavením trestného stíhania proti svojej osobe. Škodu, ktorú spôsobil, uhradil v plnom rozsahu. 
	Obvinený je z miesta trvalého bydliska i zo školy hodnotený kladne, v registri trestov nemá záznam. 
Vzhľadom na vyššie uvedené bolo dôvodné postupovať podľa § 216 ods. 1,2 Tr. por., t. j. podmienečne zastaviť trestné stíhanie proti obvinenému XXXXX a určená mu bola skúšobná doba v trvaní 15 (pätnásť) mesiacov, čo s prihliadnutím na jeho doterajší život a okolnosti prípadu, je dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Lenďák
prokurátor